《答吴子友见寄昔与子友同书局以此韵往来人各》
宋代·李之仪

忆昔榱题杂梁栋，怀璧握珠容抱瓮。大宛天马本不羁，擪耳辕驹援就控。

捞虾摸蟹力易尽，搏虎擒蛟杀方痛。君时正射晁董策，直把黄金变铅汞。

顾我衰迟特相子，许我过比仪韶凤。回头已数六端午，几向梦中自占梦。

迩来欲述陷肤语，岂谓书词情愈重。琅琅楚虞奏未缺，杳杳燕鸿目频送。

壮君已赴宣室召，老来未弃蟭螟动。诗成新月半侵帘，更听楼头角初弄。

作者简介：李之仪(1038～1117）北宋词人。字端叔，自号姑溪居士、姑溪老农。汉族，沧州无棣（庆云县）人。哲宗元祐初为枢密院编修官，通判原州。元祐末从苏轼于定州幕府，朝夕倡酬。元符中监内香药库，御史石豫参劾他曾为苏轼幕僚，不可以任京官，被停职。徽宗崇宁初提举河东常平。后因得罪权贵蔡京，除名编管太平州（今安徽当涂），后遇赦复官，晚年卜居当涂。著有《姑溪词》一卷、《姑溪居士前集》五十卷和《姑溪题跋》二卷。